สังคมข่าวหุ้น
*ตลาดหุ้นไทยปีหนูทอง
1 ม.ค. 2563

เกียรติก้อง ว่องไวยากร
*ตลาดหุ้นไทยปีหนูทอง
*ตลาดหุ้นไทยปีที่ผ่านมาถือว่าเป็นปีปราบเซียนจริง ๆ นักลงทุนส่วนใหญ่จะได้รับบาดเจ็บ หลังจากกลับมาจากท่องเที่ยวก็มาเริ่มต้นกันใหม่ กับปีหนูทอง กูรูมองกันว่าปีนี้การลงทุนน่าจะฟื้นตัว โดยเฉพาะในตลาดหุ้น มีโอกาสเห็นระดับ 1,700 จุดอีกครั้ง ขณะที่เดือน ม.ค. เริ่มต้นเข้าสู่ช่วงฤดูกาลประกาศผลประกอบการและจ่ายเงินปันผลประจำปี ส่วนปัจจัยต่างประเทศให้จับตาการลงนามข้อตกลงทางการค้าระหว่างทรัมป์กับจีนในเดือนนี้ ส่งผลเชิงบวกต่อตลาดทุนทั่วโลก แต่ต้องระวังเงิน LTF ทยอยไหลออก แนวรับ 1,570 จุด แนวต้าน 1,590 จุด
*กลุ่มแบงก์ไตรมาส 4 สดใส หลายตัวกำไรโตดีเลข 2 หลัก ทั้งแบงก์กรุงเทพ ไทยพาณิชย์ กรุงศรีฯ รวมทั้งแบงก์ทหารไทย หลังจากควบรวมกับธนชาตแล้ว ทำให้งบรวมของกลุ่มออกมาเป็นบวก โดยเฉพาะ SCB อาจมีปันผลพิเศษแถมด้วย กำไรไตรมาสนี้แม้จะน้อยกว่า Q3 ก็เพราะไม่มีรายงานขาย SCBLIFE แต่ถ้าเทียบกับปีก่อนก็มากอยู่ ส่วนทหารไทยก็ต้องจับตาให้ดี ไตรมาส 4 คาดกันว่าเสี่ยปิติจะทำเซอร์ไพร์สกำไรพุ่งกระฉูดต้อนรับปีหนู
*หุ้นของเสี่ยเจริญ–เจ้าสัวธนินท์ซึมข้ามปี เนื่องจากนักลงทุนกังวลดีลซื้อเทสโก้ โลตัส ที่คาดว่าต้องใช้เงินลงทุนค่อนข้างสูง กูรูมองว่าอาจกระทบงบการเงินของบริษัท กดดันหุ้น CPALL, BJC ร่วง สำหรับกลุ่มบริษัทของไทย 3 แห่งที่คาดจะซื้อกิจการเทสโก้ โลตัสในไทย คาดว่าจะมีเครือเจริญโภคภัณฑ์ (ซีพี) ของนายธนินท์ เจียรวนนท์, บริษัท เซ็นทรัล กรุ๊ป ของตระกูลจิราธิวัฒน์ และบริษัท ทีซีซี กรุ๊ป ของตระกูลสิริวัฒนภักดี
*ปีนี้กลุ่มสื่อสาร TRUE, DTAC, ADVANC น่าจับตา อาจเกิดความผันผวนในต้นปีนี้ ขึ้นอยู่กับว่าจะสู้กันดุเดือดขนาดไหน หลังจากเปิดประมูลคลื่นความถี่เพื่อรองรับ 5G ใน 4 ย่าน ได้แก่ คลื่นความถี่ย่าน 700, 1800, 2600 เมกะเฮิรตซ์ และ 26 กิกะเฮิรตซ์ ในวันที่ 16 กุมภาพันธ์ 2563 เป็นการประมูลครั้งละคลื่นความถี่ ด้วยรูปแบบการประมูลที่สำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) และจุฬาลงกรณ์มหาวิทยาลัย กำหนดให้ผู้ประมูลต้องเคาะราคาเลือกคลื่นความถี่ก่อน จากนั้นจึงเคาะเลือกชุดความถี่ แต่จะไม่เปิดประมูลพร้อมกัน เปลี่ยนเป็นการประมูลครั้งละคลื่นความถี่ โดยกสทช.กำหนดระยะเวลาการคล็อกอ็อกชั่นจำนวน 2 ครั้ง คือ วันที่ 10 และ 14 กุมภาพันธ์ 2563 งานนี้เสี่ยศุภชัย กับเสี่ยบุญชัย คงต้องมีติดไม้ติดมือกันคนละคลื่นบ้างละ
*กลุ่มพลังงาน ดัชนีหุ้นกลุ่มนี้ผันผวนมากในปีที่ผ่านมา ติดลบไปกว่า 25% นับจากวันที่ 30 ธันวาคม ปี 2561 ถึง 27 ธันวาคม ปี 2562 ส่วนหนึ่งมาจากความผันผวนของราคาน้ำมันที่กดดันกำไรของหุ้นในกลุ่มพลังงาน โดยเฉพาะ PTT, PTTEP, TOP ขณะที่เฮียชูชาติ และ ธิดา แก้วบุตตา 2 รายใหญ่กลุ่มไฟแนนซ์ โกยกำไรกันสนุนสนาน ดันให้ดัชนีในกลุ่มไฟแนนซ์เพิ่มขึ้นกว่า 24% นับจากต้นปี 2561 ขณะที่ปีนี้ก็มีท่าทีว่าจะเติบโตกันต่อเนื่อง
*ตลาดหุ้นวันนี้ รับน้องใหม่ เข้าคำนวณ SET50 และ SET100 มีผลเชิงบวกต่อดัชนีตลาดหุ้นไทยวันนี้ (2 มกราคม 2563) จับตาหุ้น บมจ.วีจีไอ (VGI) บมจ.บีจี คอนเทนเนอร์ กล๊าส (BGC) บมจ.เอสทีพี แอนด์ ไอ (STPI) บมจ.ธนบุรี เฮลท์แคร์ กรุ๊ป (THG) บมจ.ทีคิวเอ็ม คอร์ปอเรชั่น (TQM) ให้ดี